
Az "öröklött hagyománykincs segélyével". Konzervativizmus a kultúrában és a politikában

A dolgozat a konzervativizmus fogalmának újraértésére törekszik a kultúra és a politika összefüggéseiben. Ez az eredendően politika(filozófia)i, eszmetörténeti fogalom eltérő jelentésekkel töltődik fel a döntően politikai közegekből való kilépése után: a kultúrában és a kortárs művészetekben elsősorban mint megőrzés, értékőrzés és hagyománytisztelet értelmezhető. A kultúra már mindig is konzervatív jegyeket mutat fel, amennyiben lényegi tulajdonsága az örökség megőrzése és áthagyományozása, valamint az ezek révén létrejövő affirmáció. A művészetek ezzel szemben önmaguk határaival szembesítik befogadóikat, s e határok átlépésére kényszerítve olyan szubverzív tapasztalatban részesítik, amely tapasztalatok a befogadókat önértésük radikális újragondolására késztetik. Kultúra és művészetek „elválaszthatatlan elválaszthatóságának” figyelembevételével igyekszik a dolgozat a konzervativizmus fogalmát (újra)érteni.
A kutatás kiindulópontja a jelenkori magyar konzervatív gondolkodás jelentős fóruma, a Kommentár folyóirat, amely 2006-os indulása óta számos kísérletet tett a konzervatív hagyomány újraértésére a politika és az eszmetörténet keretein belül. Ugyanakkor a kultúrán belül eleddig még nem vállalkozott a fogalom újraértelmezésére, amiként általánosságban is megállapítható, hogy a kulturális értelemben vett konzervativizmus hagyományaival való számvetés, valamint a fogalomnak a kultúra és a művészetek összefüggéseiben történő újraértése a honi konzervatív diskurzusok egyik hiányossága. A dolgozat e tradícióegyüttes politikai aspektusainak újraértelmezésekor elsősorban a Kommentárban megjelent írásokra támaszkodott, de felhasználta a „politikai nyelvek” kutatására irányuló, ún. cambridge-i eszmetörténet-írás tanulságait is.
A dolgozat közelítésmódja alapvetően nyelvi. A politikát is nyelvi aktusok révén létesülő jelentéses valóságnak tekinti, az értékőrzést a kultúra és a művészetek összefüggésében pedig leginkább a saját nyelv idiómarendszeréhez való kötöttség reflektált viszonyaként, továbbá a múlt nagyra értékeléseként és a tradíciót megújítva megőrző szemléletként próbálja meg leírni.



